Ildsjæle i Aars vil være med til at knække cancer, derfor har de fredag skabt Danmarks største Knæk Cancer Blomst.

Danmarks største Knæk Cancer Blomst, det er målet for ildsjæle i Aars. De vil gerne give deres bidrag til kampen mod kræft, som officielt starter i uge 43 med Knæk Cancer-Kampagnen. I Aars tyvstartede de fredag eftermiddag kampagnen ved at samle mere end 100 sorte og røde biler til at skabe den store blomst. Blomsten har en diameter på cirka 200 meter og en omkreds på mere end 600 meter. - Her er det jo hele byen, der lige står sammen om at vi forsøger at lave Danmarks absolut største Knæk Cancer Blomst, siger Gregers Kirkelund Haislund, Initiativtager, Aars Knækker Cancer. I Aars har de sat ambitionen højt. De vil gerne samle hele 250.000 kroner ind til den landsdækkende indsamling, der slutter af med et indsamlingsshow på TV2 den 27. oktober. Her vil de gerne overrække pengene fra byens indsamling. Aars Knækker Cancer hedder projektet. De mange penge, de håber på at kunne donere til kampen mod kræft bliver blandt andet samlet ind ved at sælge 6000 lodder af 50 kroner stk. Der er doneret præmier til en værdi af 375.000 kroner til lodtrækningen, og der skulle være gevinst på hvert 6. lod. Du kan følge mere med i projektet 'Aars Knækker Cancer' på deres Facebookside.